正仲復有倒和春愁曲之作依次奉答
作者：戴表元
朝代：宋

paragraphs: 漸老之日來垂垂，已去之日不可追。
傷春畏老兩作惡，世事嘗與愁人隨。
忽得君家遣愁具，行歌日日春溪路。
不知愁緒逐詩來，更惜芳顔被春誤。
王孫草暗誰重遊，曲江痛哭窮參謀。
燕騎琵琶渭城酒，居人不覺行人愁。
行人欲歸痿念起，白髮逢春心未死。
水流花落無處尋，燕去鴻來何日已。
溪村此日更蕭然，强笑爲君呼酒船。
黄雞喚日不待曉，蟠桃一熟三千年。
草間管樂真浪語，鳥雀應門蓬柱宇。
祗餘平世畎畝心，夜半吳吟泣風雨。
高人與虎能同居，壯士斷蛇應不殊。
年高漸欲置憂患，每頼君語相調娛。
昔日劉郎悲放逐，看花惆悵春無綠。
何如今日春愁曲，爛醉徉狂白雲谷。